Aktifkan semula ekonomi untuk Jayakan Wawasan 2020, kata Dr. Mahathir Mohamad
BERNAMA – 10 Disember 2005
Malaysia perlu mengaktifkan semula ekonominya jika ingin menjadi negara maju menjelang 2020, kata bekas Perdana Menteri Tun Dr Mahathir Mohamad.
"Kita tidak boleh bergerak perlahan, jika berbuat begitu, kita tidak akan berjaya mencapai Wawasan 2020. Jika kita tidak berbelanja, negara tidak akan membangun," kata beliau. Dr Mahathir yang masih mengekalkan gayanya sebagai seorang pejuang semasa memberi ceramah bertajuk "Isu Semasa Dalam Politik Malaysia" anjuran Institut Kajian Politik dan Ekonomi (IKAPE) di sini berkata wang yang dibelanjakan bagi apa yang dianggap sebagai projek mega semasa beliau menjadi perdana menteri dulu sebenarnya bertujuan mencergaskan keadaan ekonomi serta mewujudkan pertumbuhan di negara ini.
"Tapi, jika anda tidak membelanjakan wang, anda menjadi miskin. Saya boleh dikatakan agak boros dengan wang kerajaan, bukan wang saya. Apabila anda berbelanja, anda merangsang ekonomi. Jika kita tidak membelanjakan wang sejak 1981, kita tidak boleh memajukan (negara)," kata beliau. Sambil mengakui bahawa menabung memang amalan yang baik, Dr Mahathir berkata wang yang ada akan lebih bermanfaat jika ia dilabur dalam "sesuatu yang boleh menghasilkan pulangan."
Beliau juga berkata Malaysia perlu lebih berhati-hati apabila membuat perjanjian dengan negara lain kerana sejarah menunjukkan bahawa selalunya negara ini mengalami kerugian dalam urusan sedemikian.
"Sebagai contoh, saya diberitahu bahawa kita dijangka menandatangani satu FTA (Perjanjian Perdagangan Bebas) dengan Jepun pada 13 Dis ini. Dalam perjanjian ini, kita boleh mengeksport buah-buahan dan sayur-sayuran ke Jepun tanpa cukai dan Jepun pula akan mengeksport kereta CDKnya ke sini tanpa cukai. Apabila dilaksanakan, kereta Jepun akan jadi lebih murah. Ini mungkin baik bagi pengguna tapi tidak bagi industri kereta tempatan. Saya bimbang mengenai kekurangan maklumat tentang FTA ini," kata beliau. Dr Mahathir berkata satu lagi contoh ialah apabila Malaysia menandatangani perjanjian untuk membeli jet pejuang MIG buatan Rusia, apa yng berlaku ialah sebahagian daripada peruntukannya adalah untuk membeli jet F18s buatan Amerika.
"Walaupun kita bebas berbuat apa saja dengan MIG itu, perjanjian dengan Amerika menyebut bahawa kita tidak boleh guna F18s itu untuk berperang... ini menunjukkan betapa cerdiknya kita dalam merundingkan syaratnya. Jika kita terus buat perjanjian seperti ini, akhirnya kita boleh jadi muflis."
Mengenai cadangan pembinaan jambatan baru untuk menghubungkan Singapura dan Malaysia bagi menggantikan Tambak Johor yang sudah berusia 80 tahun, Dr Mahathir berkata beliau lebih suka jika kerajaan Malaysia meneruskan cadangannya membina jambatan itu tanpa perlu menunggu rancangan republik berkenaan.

"Jika kita hendak bagi Singapura gembira, maka kita kena tunggu dulu. Saya rasa kita tidak perlu tunggu. Apabila saya jadi PM pada 1981, saya pergi berjumpa dengan Lee Kuan Yew (Perdana Menteri Singapura ketika itu)... saya mengalah dalam banyak perkara tapi saya tidak berjaya membuatnya bersetuju dengan suatu apapun."

Dr Mahathir berkata semasa menjadi perdana menteri, beliau juga dimaklumkan bahawa Singapura tidak akan bersetuju menggantikan tambak itu selagi Goh Chok Tong masih menjadi perdana menteri kerana "Goh ada nostalgia mengenai tambak itu".

Tetapi, kata beliau, apabila Goh tidak lagi menjadi perdana menteri, Singapura belum juga memberi persetujuan terhadap projek itu tambahan pula Goh kini menjadi menteri kanan serta masih berkuasa.
"Saya tidak fikir sebuah jambatan baru akan dibina dalam tempoh terdekat ini," kata Dr Mahathir. Menyentuh soal etnik, beliau berkata dalam masa 50 hingga 100 tahun akan datang, tiada lagi mana-mana negara di dunia, kecuali China, yang dikuasai oleh satu etnik. Beliau berkata dalam dunia tanpa sempadan ini, keadaan pada masa akan datang akan berbeza daripada apa yang ada sekarang kerana sesebuah masyarakat tidak lagi akan terhad kepada negara tertentu sahaja dan pada waktu itu, pengalaman Malaysia yang mempunyai rakyat pelbagai bangsa yang hidup dengan aman dan harmoni, akan menjadi satu perkara menarik untuk dibuat kajian.
"Jika adapun negara yang hanya mempunyai satu etnik, negara itu ialah China. Ia terlalu besar... ia akan tetap kekal sebagai China. Anda tidak boleh menenggelami 1.2 bilion rakyat China," kata Dr Mahathir.
Source: Bernama | www.bernama.com